คาดแนวโน้มยีลด์บอนด์กิมจิขยับ
บลจ. กสิกรไทย เล็งแนวโน้มผลตอบแทนบอนด์เกาหลีใต้ขยับ เร่งส่งกองทุนเปิดเค พันธบัตรเกาหลีซีรี่ส์ใหม่ขายต่อเนื่องอีก 3 กองทุน
26 พ.ค. 2553

บลจ. กสิกรไทย เล็งแนวโน้มผลตอบแทนบอนด์เกาหลีใต้ขยับ เร่งส่งกองทุนเปิดเค พันธบัตรเกาหลีซีรี่ส์ใหม่ขายต่อเนื่องอีก 3 กองทุน 
นางสาวยุพาวดี ตู้จินดา ผู้ช่วยกรรมการผู้จัดการ บริษัทหลักทรัพย์จัดการกองทุน กสิกรไทย จำกัด เปิดเผยว่า ปัจจัยบวกจากอัตราแลกเปลี่ยนทั้งเงินบาท ดอลลาร์สหรัฐ และเงินวอนในสัปดาห์นี้ ส่งผลให้แนวโน้มอัตราผลตอบแทนจากการลงทุนในกองทุนพันธบัตรรัฐบาลเกาหลีปรับตัวขึ้นอีก เพื่อตอบสนองความต้องการลงทุนในกองทุนพันธบัตรรัฐบาลเกาหลีใต้ ซึ่งถือเป็นการลงทุนในตราสารที่มีคุณภาพ มีอันดับความน่าเชื่อถือทั้งระยะสั้นและระยะยาว และนับเป็นทางเลือกที่น่าสนใจกว่าอัตราดอกเบี้ยเงินฝากหรือพันธบัตรในประเทศที่มีอายุตราสารใกล้เคียงกันในปัจจุบัน  บริษัทจึงเตรียมเสนอขายกองทุนเปิดเค พันธบัตรเกาหลีต่อเนื่องอีก 3 กองทุน ในวันที่ 27 พฤษภาคม – 2 มิถุนายน 2553   
สำหรับกองทุนที่ตอบสนองการลงทุนระยะสั้นที่จะเสนอขายในช่วงเวลาดังกล่าว ได้แก่ กองทุนเปิดเค พันธบัตรเกาหลี 3 เดือน โอ (KKG3MO) ขนาดกองทุน 2,700 ล้านบาท ระยะเวลาลงทุนประมาณ 3 เดือน ประมาณการณ์อัตราผลตอบแทนหลังหักค่าใช้จ่ายที่ 1.20% ต่อปี   ด้านกองทุนที่เน้นลงทุนระยะยาวที่จะเสนอ ประกอบด้วยกองทุนเปิดเค พันธบัตรเกาหลี 17 เดือน จี  (KKG17MG) ขนาดกองทุน 2,700 ล้านบาท ระยะเวลา ลงทุนประมาณ 1 ปี 5 เดือน โอกาสรับอัตราผลตอบแทนหลังหักค่าใช้จ่ายประมาณ 2.30% ต่อปี และกองทุนเปิดเค พันธบัตรเกาหลี 22 เดือน เอช (KKG22MH)  ขนาดกองทุนกองทุน 1,800 ล้านบาท ระยะเวลาลงทุนประมาณ 1 ปี 10 เดือน โอกาสรับผลตอบแทนหลังหักค่าใช้จ่ายกองทุนที่ 2.50% ต่อปี   โดยทั้ง 3 กองทุน ยังคงเน้นลงทุนในพันธบัตรรัฐบาลประเทศเกาหลีใต้ มีนโยบายป้องกันความเสี่ยงจากอัตราแลกเปลี่ยนทั้งจำนวน สำหรับผู้ลงทุนประเภทบุคคลธรรมดาผลตอบแทนไม่ต้องเสียภาษี 
นางสาวยุพาวดีกล่าวต่อไปว่า สำหรับผลตอบแทนของกองทุนเปิดเค พันธบัตรเกาหลี 2 กองทุนล่าสุดที่บริษัทเปิดขายไปเมื่อ 18 – 26 พ.ค. ที่ผ่านมา มีโอกาสรับผลตอบแทนเพิ่มขึ้นจากปัจจัยบวกดังกล่าวด้วย   
ผู้ที่สนใจสามารถสอบถามข้อมูลเพิ่มเติม และจองซื้อหน่วยลงทุนในกองทุนเปิดเค พันธบัตรเกาหลี 3 เดือน โอ (KKG3MO)  กองทุนเปิดเค พันธบัตรเกาหลี 17 เดือน จี (KKG17MG) และกองทุนเปิดเค พันธบัตรเกาหลี 22 เดือน เอช (KKG22MH) ได้ที่ธนาคารกสิกรไทยทุกสาขา หรือ บลจ. กสิกรไทย จำกัด ด้วยเงินลงทุนขั้นต่ำเพียง 10,000 บาท